Dêrsim de tay wendekarê cinîyê ke sey meymanan wargehê  dewlete yê bi nameyê KYKyî de mendêne wargehî ra ameyî vetene. Wendekarî dima hetê şaredarîye ra otêlêke de ameyî cakerdene. Eşkera bi ke wendekarê cinîyî na otêle de raştê tacîzî ameyî.
Wendekara ke nêwaşto nameyê xo eşkera bikera wina qala serebûtî kerd: ''Ma şan saete 22.00 de 4 wendekarî teberî ra agêrayî otêle. Asansor ame, ez nişta asansorî, hîrê embazê bînî merdîwanan ra şîyî. Asansor de H.S., F.K., K.A. ile N.G. estbîyî. Wexto ke ez asansorî ra ameya war H.S. bi hawayêkê fekkî ez tacîz kerda. Reyna embazanê ke qata çarine de manenê dî ke K.A. korîdor de zût gêreno. Nê camerdan ra yewî zor dayo berê embazan la semedo ke ber kilîtkerde bi nêeşkayo bikewo zere. Ma xebere daye şaredarîye. Înan ma otêle ra vete, sewbîna çîyêk nêkerd.''
Wendekara cinîye da zanayene ke walîtîye semedê çareserîya mesele çîyêk nêkerd, têna waşt wendekaran lojmanê polîsan de ca bikera la wendekaran no qebul nêkerdo.
Wendekara cinîye vat: ''Rektorîye zî nê serebûtî ra mesuldar a. Şaredarîye zî otêle pawena. Înan ma otêle de ca kerdî la dima ma pers nêkerdî. Wa rêxistinê cinîyan ê Dêrsimî hetê ma de bibê û meverdê ke no serebût mîyan bibo. ''
Hetê bînî ra dîya zanayene ke wendekarê bînî zî otêlêka bîne de ameyî cakerdene.
